เปิดหุ้น “ได้-เสีย” ประโยชน์ หลังตลท.ชะลอเกณฑ์ “Free Float”
ตลท.ชะลอปรับเกณฑ์ “Free Float”  บล.ทิสโก้ มองกดราคาหุ้นที่เคยจะได้ประโยชน์ BBL-KBANK-SCB-SCC- BDMS-CPALL แต่ถือเป็นการปลดล็อกความกังวลหุ้นที่คาดว่าจะเสียประโยชน์ AOT- DELTA-OR -GULF
ตลท.ชะลอปรับเกณฑ์ “Free Float”  บล.ทิสโก้ มองกดราคาหุ้นที่เคยจะได้ประโยชน์ BBL-KBANK-SCB-SCC- BDMS-CPALL แต่ถือเป็นการปลดล็อกความกังวลหุ้นที่คาดว่าจะเสียประโยชน์ AOT- DELTA-OR -GULF
7 พ.ค. 2564

สืบเนื่องจาก ตลาดหลักทรัพย์แห่งประเทศไทย (ตลท.) ได้มีการสำรวจความคิดเห็นเมื่อวันที่ 18 มี.ค.2564 เรื่องการปรับเกณฑ์คำนวณดัชนีจากเดิมที่ใช้มูลค่าหลักทรัพย์ตามราคาตลาดในการคำนวณดัชนี (Full Market Capitalization) เป็นการใช้มูลค่าหลักทรัพย์ตามราคาตลาดที่ปรับด้วยสัดส่วนผู้ถือหลักทรัพย์รายย่อยในการคำนวณดัชนี (Free Float Adjusted MarketCapitalization) เสนอที่จะเริ่มดำเนินการโดยมีผลกับดัชนี SET50, ดัชนี SET100 และดัชนี SETHD ตั้งแต่เดือนก.ค. 2564 เป็นต้นไป และทยอยมีผลกับดัชนีอื่น ๆ ในปี 2565 – 2566
กระทั้งจากการเปิดรับฟังความคิดดังกล่าวพบว่า ผู้ให้ความเห็นส่วนใหญ่ไม่เห็นด้วยกับการปรับหลักเกณฑ์การคำนวณดัชนี ตลาดหลักทรัพย์ฯจึงชะลอปรับการคำนวณดัชนีดังกล่าวออกไปก่อน เพื่อไม่ให้ส่งผลกระทบต่อการดำเนินการของผู้ที่เกี่ยวข้อง
โดยผู้ที่ไม่เห็นด้วยมีความเห็นและข้อเสนอแนะเพิ่มเติมดังนี้ เกณฑ์คำนวณดัชนีที่ใช้ในปัจจุบันมีความเหมาะสมดีอยู่แล้ว ,การปรับเปลี่ยนหลักเกณฑ์ในการคำนวณส่งผลกระทบต่อมูลค่าหุ้น และต่อผู้ลงทุน, ควรใช้ Free Float เป็นเกณฑ์ในการคัดเลือก หรือเกณฑ์ดำรงแต่ไม่ควรนำมาถ่วงน้ำหนักใช้คำนวณดัชนี, ข้อมูล Free Float ไม่สามารถตรวจสอบความถูกต้องได้ เช่น การถือหุ้นผ่าน Nominee ต่างชาติ, การใช้ Free Float มาคำนวณน้ำหนักหุ้น อาจจะไม่เหมาะกับหุ้นไทย เนื่องจากบริษัทในตลาดหลักทรัพย์ประเทศไทยส่วนใหญ่ยังคงเป็นธุรกิจครอบครัว (Family Owned)
รวมถึงการดำเนินการดังกล่าวเป็นการเพิ่มน้ำหนักการลงทุนในบริษัทที่ไม่มีเจ้าของที่แท้จริง ไม่ใช่การส่งเสริม และพัฒนาตลาดทุนและบริษัทจดทะเบียนให้ก้าวหน้า เพราะบริษัทเหล่านี้มักขาดความเต็มที่ในการดำเนิน ธุรกิจ เนื่องจากเจ้าของที่แท้จริงขายออกไปแล้ว, การปรับวิธีการคำนวณดัชนีไม่ได้แก้ปัญหาเรื่องหุ้น Free Float ต่ำ และหากตลาดหลักทรัพย์ต้องการใช้เกณฑ์ดังกล่าวให้พิจารณาดำเนินการกับดัชนีใหม่
ทั้งนี้เมื่อตลาดหลักทรัพย์แห่งประเทศไทย (ตลท.) ได้ชะลอการปรับเกณฑ์การคำนวณดัชนีด้วยวิธี “Free Float Adjusted Market Cap.” อย่างไม่มีกำหนด หลังการเปิดรับฟังความคิดเห็นมีผู้ที่เกี่ยวข้องไม่เห็นด้วยเป็นจำนวนมาก ซึ่งก็จะทำให้หุ้นที่จะได้ประโยชน์อาจถูกกดดัน ขณะที่คาดว่าหุ้นเสี่ยประโยชน์จากฟรีโฟดต่ำก็จะปลดล็อกไม่ต้องกังวลว่าจะหลุดจากกลุ่ม SET50, SET100
ขณะที่ บล.ทิสโก้ มีการประเมินไว้ว่าผลดังกล่าวอาจกดดันราคาหุ้นที่เคยคาดว่าจะได้ประโยชน์ เช่น BBL, KBANK, SCB, SCC, BDMS, CPALL แต่ในทางกลับกัน จะช่วยปลดล็อกความกังวลหุ้นที่คาดว่าจะเสียประโยชน์ก่อนหน้านี้อาทิ AOT, DELTA, OR, GULF